土瓜灣

土瓜灣係香港九龍一道地方。響九龍半島東岸，係九龍市區一部份，同鶴園、馬頭角為鄰。行政上係屬於九龍城區。

土瓜灣原本係個大海灣，同九龍灣連住，係維多利亞港一部份。土瓜灣喺英國人佔領九龍半島之前已經有人住。個灣對出有個海心島，又叫做土瓜灣島，島上有石有廟，係遊覽勝地。不過因土瓜灣要填平，連埋九龍半島度。

而家土瓜灣主要係住宅區，同時開咗唔少傢俬鋪同室內設計公司。

地名 
相傳宋室一班人着草到官富場時，村民出去迎接，同埋向佢哋獻上糧食，其中有由村民種植嘅土瓜。由於村民護駕有功，宋帝就賜咗一把黃緞巨傘畀佢哋。直至宋朝滅亡之後，每逢土瓜灣一年一度嘅龍舟競渡，村民仲會先將御賜黃緞巨傘設喺巨舟上面，由紳耆率領一班村民向巨傘叩拜，再開始比賽。土瓜灣呢個名因村民種植土瓜，並供奉畀宋室享用得返嚟。

第二個講法，土瓜灣係因為佢嘅獨特地形，所以先咁叫。以前土瓜灣對開海面有一個島仔，島上有一座廟，裏面供奉有珠江水神之稱嘅龍母。間廟雖然好細，但就好出名。喺清朝嘉慶年間嘅《新安縣誌》已被列作古蹟；而個島同土瓜灣一名嘅緣由可追溯至1902年由香港政府製作嘅《九龍半島圖》，嗰時個島已被標作「土瓜環島」。

歷史 
清代，土瓜灣嘅發展一直都落後過周圍嘅地方。去到五十年代後，香港啟德機場起喺土瓜灣，搞到附近的建築必須遵循樓宇高度規定，令土瓜灣好多樓仲係矮腯腯。另外，搞咗幾次填海去擴充土地資源，最後開闢成工業區，令土瓜灣成為香港最早嘅工業區，唔同類型嘅工廠，包括發電廠、水泥廠、皮革廠、小五金廠等等都可以喺度搵到。

工業史
1930至40年代係香港輕工業發展嘅「黃金十年」。當年中國係「七國咁亂」同打緊國共內戰，搞到唔少波士同有錢人都將佢哋嘅資金同公司都搬過嚟香港起工廠。偉恆昌嘅前身係偉倫紗廠，紗廠規模非常龐大。除咗偉倫紗廠，呢度都有第二間紗廠「東方紗廠」，1950年代起，原本被列為三級歷史建築，但而家只拆到得翻幅牆。

响1960、70年代，土瓜灣周圍都係工廠同塵埃。乜類型工廠都有，大嘅就有英泥廠、製衣廠、船廠、味精廠；細嘅就有電池廠、塑膠花廠，各式各樣嘅都可以喺土瓜灣搵到。但跟住工廠北移，舊時重工業、輕工業嘅輝煌痕迹慢慢就冇咗。

土瓜灣鄰海，船廠同造船業都會喺依度起。而家嘅庇利街，正正係船排隔離填海得嚟，嗰度曾經有間「庇利船廠」。雖然以前嘅土瓜灣得山同海，但土瓜灣近住繁華嘅九龍城；政府為咗開發多啲土地，喺較荒蕪嘅土瓜灣移山填海，連海心公園塊地都係填海而來。

趣事 
土瓜灣嘅益豐大廈曾經係變形金剛系列電影嘅拍攝場地，惟唔同住客投訴冇通知下搞爆破場面，驚造成火災同製造巨響。

徐克《順流逆流》同日劇《信用欺詐師JP︰香港浪漫篇》都係益豐大廈做場景。

住宅

大型私人屋苑 
 迎豐
 翔龍灣
 港圖灣
 半山一號
 傲雲峰
 駿豪居
 安和園
 偉恆昌新邨
 定安大廈
 欣榮花園
 嘉景花園

公共設施 
 土瓜灣公共圖書館
 土瓜灣體育館
 土瓜灣市政大廈暨政府合署
 土瓜灣遊樂場
 浙江街遊樂場
 海心公園

社區組織
 土瓜灣故事館